זו הייתה אמורה להיות ועידת שלום אזורית ראשונה מסוגה: ועידת האיחוד האפריקאי בגינאה המשוונית בהשתתפות 60 נשיאי מדינות אפריקה, ראשי הליגה הערבית, בהם נשיא מצרים, הרשות הפלסטינית, שרים בכירים מאיראן ועוד. לראשונה הוזמנו גם ראשי ועידת הנשיאים היהודית, בראשות מלקולם הונליין, מארצות הברית.

סיפורים חמים נוספים - בפייסבוק שלנו

טקס הפתיחה אתמול (יום ה') היה צפוי להתחיל בהצהרה של כמה מהמשתתפים לשחרור החטופים הישראלים, אלא שמשהו השתבש בדרך. "מעולם לא ראינו גזענות ואנטישמיות כזו. הרגשנו מושפלים", סיפרו כמה מהיהודים שהיו שם ועזבו בחמת זעם לאחר שהקדימו את טיסתם.

"הכל התחיל כשניגש אלינו בארוחת ערב, יום לפני פתיחת הוועידה, אחד מנציגי מדינות ערב ממצרים ושאל: 'מה אנחנו עושים כאן והצביע על חובשי הכיפות", סיפרה ירדנה עובדיה שעמדה מאחורי זימון המשלחת היהודית לאירוע. עובדיה, אשת העסקים המקורבת לנשיא גינאה המשוונית תיאודור אוביאנג, אמרה כי הסבירה שהיא וחבריה הם יהודים מארה"ב ולא ישראלים".

נשיא מצרים נואם בוועידה (צילום: EPA)

14 חברי המשלחת של ועידת הנשיאים היהודית קמו ועזבו את האולם והוועידה נפתחה באיחור של שעה. אבו מאזן אמור היה להופיע אך שלח את סגנו. באולם היו בין השאר באן קי מון מזכ"ל האומות המאוחדות, נשיא מצרים, ראש ממשלת ספרד, ארבעה שרים איראנים ועוד. מי שחולל את המהומה נגד ה"משלחת הישראלית" היה נשיא מאוריטניה.

נציג הרשות הפלסטינית שנאם סיפר שהיהודים עברו שואה, אך כעת מעבירים שואה את העם הפלסטיני. הודעה שיצאה מראשי המשלחת היהודית מסרה ששום אוזן לא יכולה לספוג דברים איומים כאלה.

"במלון שלנו לנו ארבעה שרים איראנים בכירים", סיפרה עובדיה. "הם היו מאד לבביים עד יום פתיחת הוועידה. עשו עלינו עליהום מטורף. זה לא יעבור בשתיקה. נשיא גינאה המשוונית התקשר אלינו להתנצל אישית וביקש להזמין את ועידת הנשיאים לארוחת ערב מיוחדת, אבל הקדמנו להם את הטיסה הפרטית והם עזבו".